**Styrets årsberetning for 2020**

**Styrets sammensetning:**

Leder Janne Stokken, nestleder Mare Voskressenski-Siirak, sekretær Karoliina Sark, kasserer Erik Teien, styremedlem Maria Djomina, styremedlem Eveliis Lundberg, varamedlem Mari Nygård.

**Revisor:** Arne U. Sandvig.

**Valgkomité:** Oscar Johansson, Mari Billehaug og Øyvind Rangøy

**Virksomhet og resultater**

Det har vært avholdt to styremøter siden forrige årsmøte. Dette fant sted på Egon sine lokaler ved Jernbanetorget.

**Medlemsmøter / arrangementer**

**Estlands nasjonaldag** ble feiret i Markus menighetshus i Schwensens gate den 29. februar. Ca. 100 store og små møtte opp. Det var hilsningstale fra Estlands ambassadør til Norge, Janne Jõesaar-Ruusalu. Kose barnekor hadde kommet på besøk fra Estland og fremførte flere kjente estiske sanger. Det var også opptreden ved dansegruppen Vikingene. Anne Helene Gjelstad presenterte sin bok "Big heart, stong hands" som handler om livet på den estiske øya Kihnu. Jan Erik Holst var til stede med en stand full av både bøker og filmer. Det var utlodning arrangert av Hanna-Liisa Pakosta og Klaarika Siirak. Gjestene ble som vanlig bedt om å ta med fingermat til felles buffet.

**Baltisk sommerfest** ble arrangert den29.08 i hagen til Foreningen Norden av Kulturlaget Norge-Latvia, Litauisk forening og Norsk-Estisk forening. Ca. 150 personer møtte opp til denne utendørs markeringen, som ble arrangert for 5. gang i år. Det ble holdt taler av Merje Stanciene, konsul i Estlands ambassade og Kristian Ødegård, Norges påtroppende ambassadør i Riga. Det var opptredener av den estiske folkedansegruppen "Vikingene" og latviske «Ziemelmeita». Det var også korsang av det latviske koret «Laipa», i tillegg til estiske og litauiske sangere og et felles kor som sang på alle de tre språkene. Øyvind Rangøy leste sine dikt på norsk og estisk og den estiske dikteren Veronika Kivisilla fremførte norske folkesanger. I år hadde man ingen felles buffet men gjestene hadde blitt oppfordret til å ta med egen piknik-kurv.

**Baltiske filmdager** i Oslo ble arrangert 16.-18. oktober, der NEF var representert av Jan Erik Holst og Else-Jannike Kuum. I år var det Latvia som fikk et spesielt fokus. På åpningsdagen var det et velkomstarrangement med mottakelse som i år var kun for inviterte gjester på grunn av gjeldende smittevernsregler. Det var plakat-utstilling over Latvias filmhistorie. På lørdag ble det holdt bokpresentasjoner av Hege Boman Grundekjøn og det var satt opp en salgsdisk med baltisk litteratur, plakater, filmer og musikk. På programmet var det mange spennende og ferske filmer fra de tre baltiske landene.

**Estisk skole og barneklubb** har i hele 2020 hatt tilhold på Holtet videregående skole, Ekeberg. En del av samlingene har i år måttet gjennomføres digitalt på grunn av koronarestriksjoner. Lærere har vært Karin Raamat, Kätlin Puuste og Annaleena Saar. Eveliis Lundberg har det administrative ansvaret, mens Kadri Allekand er ansvarlig for søknader om støtte og kontaktperson overfor Estisk institutt. I mars 2020 skulle de internasjonale morsmålsdagene for første gang arrangeres i Oslo, men på grunn av koronanedstengingen måtte hele arrangementet utsettes. Planen var å gjennomføre samlingen i mars 2021, men siden det fortsatt ikke er mulig å møtes fysisk, vil morsmålsdagene i år arrangeres digitalt.

**Estisk språkkurs** Det er ikke blitt avholdt språkkurs i 2020.

**Estlandsnytt** kom ikke ut i 2020. Redaksjonen har bestått av Øyvind Rangøy, Else- Jannike Kuum, Hege Boman Grundekjøn og Janne Knutsen Stokken. På grunn av endret arbeidssituasjon har redaktøren begrenset kapasitet, men etter planen skal det gis ut et større nummer i 2021. Styret har i en stund diskutert bladets fremtid men det er ikke fattet noen konkrete beslutninger enda.

**Medlemmer:** Vi har mottatt 30.000 kr i medlemskontingent dette år. Det er en nedgang fra foregående år.

**Æresmedlemmer:** Norsk-estisk forening har tre æresmedlemmer: Turid Farbregd, Svein Huseby og Else-Jannike Kuum.

**Økonomi:** Driftsresultatet viser kr 100 817 i overskudd. Mesteparten av dette relaterer seg til støtte fra Eesti Instituut, og mye av dette skal returneres til Eesti Instituut i 2021.

**Nettsiden:** Vi har adressen [www.norsk-estisk.org](http://www.norsk-estisk.org). Web-ansvarlig er Øyvind Rangøy og Kersti Kelder.

**Facebook:** Dere finner oss også her. Ansvarlige for siden er foreningens styre.

Oslo, xx. februar 2021

For styret

Karoliina Sark